El baríton Carlos Álvarez ha cancel·lat l'actuació al Festival Castell de Peralada Livestream a causa d'una laringotraqueïtis aguda. L'artista malagueny tenia previst oferir un recital el pròxim dijous 30 de juliol dins el marc del certamen de Peralada (Alt Empordà), enguany retransmès per primera vegada per streaming i de forma gratuïta. Al seu lloc, actuarà la soprano aragonesa Sabina Puértolas acompanyada del pianista Rubén Fernández Aguirre. Durant la vetllada interpretaran un programa amb cançons d'Albéniz, Granados, romances i àries d'òperes com 'Alcina i Rodelinda' de Händel, 'Il turco in Italia' de Rossini o 'Lucia di Lammermoor' de Donizetti, entre d'altres. De cant elegant i musical, Sabina Puértolas és una de les sopranos espanyoles més internacionals, reconeguda i aclamada per les seves interpretacions d'un ampli repertori del bel canto i música barroca. La seva projecció, en constant ascens, l'ha portat a cantar en coliseus com la Royal Opera House de Londres, el Teatro Real, el Gran Teatre de Liceu, el Teatro Municipal de Santiago de Chile, l'Òpera de Seattle (EUA) o el Centre Nacional d'Arts Escèniques de Pequín (Xina).  El 2001 va debutar al Teatro alla Scala de Milà sota la direcció de Riccardo Muti interpretant el paper d'Oscar en 'Un ballo in maschera', de Verdi, i va desenvolupar des de llavors una intensa carrera internacional. Les seves interpretacions, de gran expressivitat i teatralitat, la uneixen amb l'ànima dels seus personatges. El 2006 la soprano va actuar per primera vegada al Festival Castell de Peralada amb la 'Luisa Fernanda' dirigida per Emilio Sagi de Teatro Real de Madrid.

Summary: El baríton Carlos Álvarez cancel·la l'actuació al Festival Castell de Peralada per una afecció a la laringe


Societat Civil Catalana atribueix el veto dels partits independentistes a la designació de Miquel Iceta com a senador a una actuació pròpia d'un "estat totalitari". A través d'un comunicat, l'entitat qualifica de "gran irresponsabilitat i episodi lamentable" la decisió de JxCat, ERC i la CUP. En aquest sentit, els ha acusat de no tenir la voluntat de construir ponts ni resoldre el "problema de divisió i enfrontament social". L'entitat demana al govern espanyol que actuï "amb la màxima contundència" en el moment que la Generalitat torni a vulnerar els drets i llibertats de tots els catalans. I insta els partits constitucionalistes a deixar les seves "legítimes diferències" i treballar de manera conjunta. Societat Civil Catalana denuncia que els independentistes han tornat a actuar d'una manera pròpia d'un "estat totalitari" en vetar el Parlament la designació de Miquel Iceta com a senador perquè el líder del PSC pogués ser escollit president de la cambra alta. Per a l'entitat, els independentistes han demostrat una vegada més al Parlament que "remen en direcció contrària" i que l'únic que pretenen és "materialitzar les seves aspiracions polítiques sense tenir en compte no només el marc legal, sinó l'opinió de la majoria dels catalans".  "Aquest dijous s'ha evidenciat que la seva única proposta per abordar la situació és la que ells proposen. Un gest propi d'un estat totalitari, en el què la resta d'opinions ni tant sols es valoren", ha afegit.

Summary: SCC veu el veto d'Iceta propi d'un "estat totalitari" i el qualifica de "gran irresponsabilitat"


L'excap de la Guàrdia Civil a Catalunya, Ángel Gozalo, ha desvetllat que les "armes llargues" que hi havia dins dels cotxes del 20-S eren per disparar "projectils de goma" per part de la unitat d'antidisturbis però que no portaven "munició convencional". Ha relatat que hi havia un "equip de seguretat" que donava protecció a la comitiva i que va estar custodiant els vehicles fins que "humanament va ser possible" i que llavors, per la massa de gent, el cap ordena "observar els vehicles des de dins de la conselleria". També ha reconegut que no van posar cap precinte al voltant dels vehicles, tot i que sí ho van fer en d'altres vehicles que estaven registrant altres punts el mateix dia 20 de setembre (hi va haver fins a 41 registres). A preguntes del lletrat Jordi Pina, Gozalo ha negat rotundament l'ús de gas pebre però sí ha dit que unitats espacials de control de masses van usar "esprais de defensa personal" l'1-O. Durant l'interrogatori per part de les defenses, Gozalo ha donat alguns detalls de l'operació de a Guàrdia Civil durant el registre del 20 de setembre de 2017 a la conselleria d'Economia. El lletrat de Forn, Xavier Melero, li ha qüestionat per què no van desplegar unitats d'ordre quan van veure que hi havia acumulació de gent a la conselleria. Gozalo ha remarcat que la seguretat ciutadana és competència de Mossos, tot i reconèixer que no els van comunicar l'operació fins minuts abans d'aquell mateix dia, quan també van fer 40 registres més.  "Les nostres dotacions eren infinitesimals, no teníem cap braç rotund per donar resposta al que pogués passar", ha justificat Gozalo, que ha negat que ja haguessin arribat els reforços de l'operació 'Copèrnic', que ha dit que van començar a arribar a partir del 21 de setembre.  L'excap de la Guàrdia Civil també ha relatat –a preguntes del lletrat de Junqueras i Romeva- que ja investigaven el procés des d'abans del procés participatiu del 9-N.  Armes llargues per pilotes de goma  Ha estat el lletrat de Jordi Sànchez, Jordi Pina, qui ha demanat detalls sobre els cotxes que van patir danys durant la concentració d'Economia. Segons ha explicat, quan van arribar a la conselleria els agents no van fer cap perímetre al voltant dels vehicles ni van acordonar els cotxes amb un precinte del cos que indica 'No passar'. Pina, però, li ha posat exemples d'altres registres d'aquell mateix dia on sí es va usar (i respectar) aquest precinte.  "L'opció de posar el plàstic no seria rellevant, no hi ha un protocol dins del conjunt dels mitjans que es donen al personal, i es deixa a la llibertat de cada agent posar o no la cinta", ha explicat Gozalo, que reconeix que en cas d'Economia "no es va posar".  Sobre la custòdia dels vehicles, ha especificat que hi havia un "equip de seguretat" que donava protecció a la comitiva judicial i que va estar davant els vehicles fins que "humanament va ser possible". Llavors, ha justificat que la custòdia es va mantenir però ja "des de dins de l'edifici".  Preguntat per les armes que hi havia a dins dels vehicles afectats, ha relatat que eren "armes llargues susceptibles de llençar projectils de goma" i que usen unitats antidisturbis, però ha negat que fossin armes amb "munició convencional". L'ús de pilotes de goma està prohibit pel Parlament.  Nega ús de gas pebre Gozalo ha negat rotundament l'ús de gas pebre a col·legis electorals, com el d'Aiguaviva (Girona). "Nego la major, el gas pebre no figura en el kit de la Guàrdia Civil", ha manifestat. Ara bé, sí ha reconegut que agents de les unitats especials de control de masses tenen un esprai "de defensa personal" que poden usar "al seu judici". "No és gas pebre, és un esprai petit i a distàncies curtes fins i tot li pot repercutir a l'agent que l'usa", ha explicat.  "Pot fer-lo servir al seu criteri, però sempre fent un ús proporcional", ha manifestat. En el cas d'Aiguaviva, ha dit que la funció era "obrir camí" i facilitar l'entrada dels agents que s'havien d'endur les armes i que no li consta "cap denuncia de cap ciutadà".

Summary: L'excap de la Guàrdia Civil desvetlla que les "armes llargues" als cotxes del 20-S eren per disparar pilotes de goma


La Universitat Rei Joan Carles ha tancat la investigació i ha decidit suspendre de funcions el director de l'Institut de Dret Públic (adscrit a la universitat), Enrique Álvarez, on va aconseguir el màster Cifuentes. En un comunicat, el rector assegura que és una "mesura cautelar". A més, obre expedient disciplinari a la funcionaria que va canviar les notes de la presidenta madrilenya, al·legant que està implicada en "greus irregularitats". Arran del cas Cifuentes, la universitat ha decidit iniciar auditories a totes les activitats relacionades amb els instituts i centres propis de la universitat amb l'objectiu de verificar que tots els processos relacionats amb la gestió acadèmica i econòmica es fan en estricte compliment de la llei i de "l'ètica professional". Tota la informació recopilada en aquesta investigació interna es posarà en mans de la Fiscalia. El rector, Javier Ramos, avança que si hi ha sentència ferma que demostri que es van falsificar documents públics retiraran la titulació a Cifuentes.  Nou capítol en la polèmica pel màster de Cristina Cifuentes. La Universitat Rei Joan Carles (URJC) va obrir el que s'anomena un expedient d'informació reservada quan va esclatar la polèmica sobre les irregularitats del màster de la presidenta madrilenya, destacat pel 'Diario.es'.  Després de dies de recavar informació, el rector ha presentat les conclusions en el marc del Consell de Govern de la universitat. Entre les decisions importants, destaca la suspensió de funcions "com a mesura cautelar" del director de l'institut on Cifuentes va aconseguir el màster. Així mateix, també s'expedienta la funcionària que hauria canviat les notes ja que la universitat considera que està implicada "en greus irregularitats detectades".  Arran d'aquest cas, la universitat vol posar la lupa per avaluar que totes les activitats es fan en compliment de la llei tant dels del punt de vista econòmic com ètic, recull en un comunicat. Per això, el rector ha anunciat auditories en totes les activitats relacionades tant amb els instituts adscrits com amb els centres propis.  La universitat, a més, reconeix que hi ha "indicis" de la comissió d'un delicte de falsificació de document públic i, per això, ha decidit suspendre el procediment intern d'informació (la investigació interna) i enviar tota la documentació recopilada a la Fiscalia. De fet, la URJC ja va fer el pas fa una setmana i va portar el cas de màster davant el ministeri públic. Tot i això, la URJC assegura que mantindrà la lupa posada sobre aquest institut de dret públic, especialment pel que fa al mateix màster cursat per Cifuentes.  En el comunicat, avança que si hi ha sentència ferma en aquest cas que demostri les irregularitats iniciaran els tràmits per anular el títol de màster a Cifuentes.  Es mantenen les tensions polítiques La polèmica del màster, però, no ha fet encara que el PP mogui fitxa. Cifuentes resisteix i continua assegurant que el seu màster és "legal i real" i que el va cursar seguint la normativa. Des del PSOE ja han registrat la moció de censura i falta que la presidència de l'Assemblea de Madrid fixi una data (el màxim al calendari és el 7 de maig).  Des de Cs, han demanat a Cifuentes que faci un pas al costat i que el PP posi un nou president de manera interina fins a les eleccions del 2019. Si no ho fa, ja alerten que donaran suport a la moció de censura presentada pels socialistes.

Summary: La Universitat Rei Joan Carles suspèn de funcions el director del màster de Cifuentes


La fiscalia demana vuit anys de presó per l'acusat d'abusar sexualment d'una menor a Berga el gener de 2019. Els fets van tenir lloc a les instal·lacions abandonades de l'antiga discoteca Menfis quan, segons el ministeri públic, l'acusat, de 52 anys, hauria aprofitat que la noia, que llavors en tenia 14, es trobava sota els efectes de les drogues per fer-li tocaments. La menor va trigar gairebé un mes a denunciar els fets. Al judici, que arrenca dimarts vinent a l'Audiència de Barcelona, es jutjarà a una segona persona, de 27 anys, qui, presumptament, proporcionava amb el principal acusat substàncies estupefaents a menors. Segons el Ministeri Fiscal, els dos acusats s'havien posat d'acord per ocupar les instal·lacions de la discoteca abandonada. Entre octubre de 2018 i gener de 2019 hi venien drogues a menors i, fins i tot en una ocasió, un jove va haver de ser ates a l'hospital. El presumpte abús sexual va tenir lloc al gener. Segons afegeix el text, l'acusat hauria aprofitat que la víctima, que llavors tenia 14 anys, es trobava sota els efectes de la droga per dur-la a una sala amb l'excusa de què "volia fer-li una neteja d'aura". Va ser llavors que li hauria tocat i apretat els pits, per sota dels sostens, i l'hauria assegut damunt d'ell. La noia va trigar quasi un mes a denunciar els fets a l'Hospital Comarcal Sant Bernabé de Berga i els Mossos van iniciar una investigació. El 22 de febrer els Mossos, amb una ordre judicial, van entrar a les instal·lacions on van intervenir una bossa amb 5,18 grams de marihuana. L'objectiu de la droga, diu l'escrit, era la seva venda a terceres persones i estava valorada en 28 euros. Aquell mateix dia la policia catalana va arrestar al presumpte acusat de proporcionar la droga als menors i van emetre una ordre de recerca i captura per detenir el que hauria abusat de la menor. Va ser arrestat tres dies després. L'home està en presó provisional des que va ser detingut. El Ministeri Fiscal l'acusa d'un delicte d'abús sexual i d'un d'agreujat de tràfic de drogues. Demana per cadascun d'ells quatre anys de presó i una ordre d'allunyament de la menor de 1.000 metres, així com la prohibició de comunicar-se amb ella. També que se li imposi una condemna de cinc anys de llibertat vigilada. A l'altre l'acusa del delicte agreujat de tràfic de drogues. Demana quatre anys de presó i una multa de 50 euros.

Summary: La fiscalia demana vuit anys de presó per l'acusat d'abusar sexualment d'una menor a l'antiga discoteca Menfis de Berga


Les entitats que lluiten contra el contagi del VIH, aplegades sota la Plataforma Gais contra el VIH, tornen a reclamar al Departament de Salut que introdueixi la profilaxi preexposició per a 1.500 persones a Catalunya, una mesura que consideren imprescindible per evitar part dels 800 contagis que es donen cada any al país. El director de BCN Checkpoint, Ferran Pujol, considera que l'efectivitat està prou demostrada i ho qualifica ''d'oportunitat'' que no s'ha de desaprofitar per solucionar una emergència sanitària. Pujol critica que l'estudi de Salut, de cost-efectivitat, xifri en 10.000 les persones a qui caldria subministrar aquest medicament, ja que ho veu com una ''excusa'' per no implementar-ho.  Pujol defensa que ara s'hauria de fer un esforç econòmic a l'espera que d'aquí uns anys, hi hagi medicaments genèrics que n'abarateixin el cost total. També recorda que la PrEP no és per a tothom i que  a Catalunya no hi ha les 10.000 persones que calcula Salut a l'hora d'implementar inicialment la pastilla i per tant, critica l'estudi que ha presentat Salut. La Plataforma Gais contra el VIH assegura, en canvi que amb 1.500 persones, ja hi hauria impacte poblacional, i recorda que a França, són 2.000 persones les que segueixen aquests tractaments preventius.   Pujol xifra en uns 350 euros al mes per pacient, el cost actual del tractament però recorda que és ''infinitament inferior'' al que suposa medicar ''de per vida'' als infectats actuals. El director de BCN Checkpoint  recorda que  a San Francisco s'ha reduït un 30% els nous contagis.  Ferran Pujol, com a portaveu de la Plataforma Gais contra el VIH  ha explicat que per aquest motiu, engeguen una campanya per pressionar el Departament de Salut i el ministeri de la necessitat d'implementar aquest mètode preventiu en considerar que Catalunya i Espanya tenen una de les taxes de contagis més altes d'Europa. Per Pujol és una qüestió d'''ètica'' i alerta que d'aquí uns anys es poden lamentar contagis per no haver pagat el tractament preventiu al col·lectiu més de risc.  La Plataforma Gais contra el VIH, igual que va fer l'any passat, ha convocat un acte de protesta per aquest dijous, Dia Mundial contra la Sida, a la plaça Sant Jaume, on també tindrà lloc l'acte institucional.

Summary: Les entitats contra la sida exigeix a Salut la profilaxi preexposició per a 1.500 persones de risc


L'alcalde de Lleida, Àngel Ros, demanarà al ministre de Foment, Íñigo de la Serna, que els nous trens ''low cost'' entre Barcelona i Madrid també tinguin parada a la capital del Segrià. Renfe ha presentat aquest nou servei d'alta velocitat que és un 25% més barat que l'AVE amb previsió d'estrenar-lo d'aquí un any. Tindrà cinc freqüències diàries per sentit i estació final al Prat de Llobregat amb una única parada durant el trajecte, a l'estació del Camp de Tarragona. Aquest tren denominat EVA, vol complementar l'AVE i no substituir-lo, segons ha deixat clar el ministre, ja que s'aposta per un nou concepte de viatge pensat per a usuaris, principalment joves, que demanen immediatesa, personalització i pagar només pels serveis que necessiten. Els bitllets d'aquest nou tren només es podran comprar per internet i els combois permetran que grups de sis persones es puguin asseure juntes. També hi haurà espais específics per a mascotes o per guardar material esportiu.  Ros ha expressat a través de tuiter el seu malestar pel fet que Lleida no estigui inclosa en les parades d'aquest nou servei d'alta velocitat ferroviària entre Barcelona i Madrid. En aquest sentit ha fet una piulada on assenyala que ''són molt importants per les comunicacions ferroviàries espanyoles l'aturada a Lleida, capital de sectors tant importants per l'economia com el porcí i la fruita a banda de ser seu universitària i de recerca del món agroalimentari''.

Summary: Ros plantejarà al ministre de Foment que els nous trens ''low cost'' entre Barcelona i Madrid parin a Lleida


Uns 500 professors, mestres i estudiants de la universitat, en vaga, s’han manifestat aquest dijous al centre de Tarragona per reclamar que es reverteixin les retallades. A més, a la protesta, amb la capçalera 'Per uns pressupostos socials, revertim les retallades',  s’hi han afegit metges, en el quart dia d’aturades. La marxa ha sortit des de la plaça Imperial Tàrraco i s’ha dirigit fins als Serveis Territorials d’Ensenyament, on els universitaris han penjat una pancarta, a banda i banda de carrer, per la rebaixa del 30% de les taxes. Segons les dades d’Ensenyament, la vaga de docents ha tingut un seguiment del 9,12% al Camp de Tarragona. La d’estudiants, a la URV, ha tingut un seguiment d’un 75% segons dades de mateix centre i del sindicat SEPC. Els professors, convocats pels sindicats USTEC-STEs, ASPEPC, CGT i CSIF, han reclamat que es reverteixin les retallades dels darrers vuit anys al sector de l'ensenyament i a tota la funció pública. Denuncien que han patit un deteriorament de les condicions laborals i reclamen a la Generalitat "uns pressupostos socials" que els dediquin més despesa. També demanen la reducció d'una hora lectiva, una mesura que a les comarques tarragonines podria suposar un increment de 400 docents. També reclamen cobrar les pagues extres de 2013 i 2014. L’aturada ha estat total a la facultat de Turisme i Geografia i al campus Catalunya, on a primera hora del matí piquets han intentat bloquejar els accessos amb barricades, com ha passat també al campus Sescelades. La URV ha reclamat l’ajut dels Mossos d’Esquadra per garantir la seguretat al campus Catalunya, ja que hi havia accessos bloquejats. El SEPC ha denunciat que “la rectora dona permís per entrar als mossos a la universitat el dia de vaga”. “Aquesta és la connivència que dona la universitat als cossos de repressió”, han carregat. Segons el sindicat d’estudiants, tres persones han estat identificades per la policia. Els centres de la URV on s’ha fet més seguiment de la vaga han estat el campus Catalunya, el de Terres de l’Ebre, el de Turisme a Vila-seca i la seu del Vendrell, segons la universitat.

Summary: Mig miler de docents i universitaris en vaga recorren Tarragona perquè es reverteixin les retallades


El vicepresident del Govern i adjunt a la presidència d'ERC, Pere Aragonès, ha assegurat que aquest dilluns és un dia per "reivindicar l'1-O" i per "refermar el compromís amb els valors" del referèndum d'ara fa un any. Així ho ha dit just abans de participar en l'acte que ha organitzat Lafede.cat, amb entitats socials i institucions, per commemorar un any de l'1-O en forma de minut de silenci davant del CAP Guinardó de Barcelona. Aragonès ha demanat en aquest sentit assumir l'1-O com a "referent" per tal de "construir el camí que queda per endavant". Un camí "d'autodeterminació" que el dirigent d'ERC veu "majoritari". El vicepresident del Govern ha posat també en valor que els punts de votació de l'1-O–"espais d'emancipació"- fossin també escoles i CAPs: "Quina millor significació que aquesta, que els llocs on ens vam emancipar siguin els de l'estat del benestar, del servei públic del país", ha resolt.   Per Aragonès, fa un any es va produir una mobilització, un compromís i un pas endavant "sense precedents", al CAP Guinardó i a diversos punts del país, i en aquest sentit ha tornat a definir l'1-O com a sinònim "d'autodeterminació, dignitat i intel·ligència col·lectiva".

Summary: Aragonès reivindica l'aniversari de l'1-O com una data per "refermar el compromís amb els valors" del referèndum


El Ple del Tribunal Constitucional (TC) ha suspès aquest dimarts l'admissió a tràmit per part de la Mesa del Parlament de la moció de la CUP sobre l'autodeterminació. El TC ha admès a tràmit els dos incidents de recusació interposats pel govern espanyol i aprovats al Consell de Ministres de divendres passat. D'aquesta manera, el tribunal suspèn la vigència dels acords de la Mesa del 29 d'octubre i el 5 de novembre. A més, en dues providències, el TC adverteix el president del Parlament, Roger Torrent i els membres de la Mesa de la seva obligació d'impedir i paralitzar qualsevol iniciativa que suposi ignorar o eludir aquesta suspensió, advertint-los de possibles responsabilitats, inclosa la penal.

Summary: El TC suspèn la moció de la CUP sobre l'autodeterminació i avisa Torrent i la Mesa de responsabilitats penals


La seqüela de 'Barcelona, nit d'estiu' arribarà als cinemes el 4 de desembre ACN Barcelona.-El film 'Barcelona, nit d'hivern', dirigit per Dani de la Orden, seqüela de l'exitosa 'Barcelona, nit d'estiu', ja té el seu tràiler. La pel·lícula, coproduïda per TV3, s'ha rodat al llarg del 2015 i és un conjunt d'històries que s'entremesclen durant la màgica nit de Reis. El film arribarà als cinemes el 4 de desembre i repeteix la "fórmula" de sis històries d'amor que es desenvolupen en paral·lel. Només alguns personatges de la primera reapareixen a la segona, aquells que De la Orden "i molts espectadors", tenien més ganes de seguir la pista, va manifestar el director.

Summary: 'Barcelona, nit d'hivern' de Dani de la Orden dóna a conèixer el seu tràiler


En la trobada també hi han assistit el portaveu d'En Comú Podem, Xavier Domènech, i el de PDeCAT, Carles Campuzano ACN Barcelona.-El president de la Generalitat, Carles Puigdemont, s'ha reunit amb el líder de Podem, Pablo Iglesias, i el portaveu d'En Comú Podem al Congrés, Xavier Domènech, acompanyats del portaveu del PDeCAT, Carles Campuzano, al Centre Cultural Blanquerna just abans de la conferència en què el Govern farà l'últim intent de referèndum pactat, segons ha pogut saber l'ACN. Iglesias és l'únic líder d'un partit estatal que assisteix a la conferència que pronunciaran aquesta tarda el president Puigdemont, el vicepresident, Oriol Junqueras, i el conseller d'Exteriors, Raül Romeva. L'objectiu de l'executiu català és exposar la proposta de referèndum pactat davant la societat espanyola seguint el mateix format de la xerrada al Parlament Europeu. Els tres membres del Govern també es trobaran amb l'alcaldessa de Madrid, Manuela Carmena, que ha rebut moltes crítiques, especialment del PP, per haver llogat l'auditori Caja de Música al Govern. Segons fonts del Govern i dels comuns, en la reunió, que s'ha allargat una hora, s'ha analitzat la situació política espanyola actual i Podem ha explicat la seva proposta de moció de censura al president del govern espanyol, Mariano Rajoy. Per la seva banda, Puigdemont ha exposat la voluntat del Govern de fer un referèndum. El secretari general de Podem, Pablo Iglesias, ha piulat a la xarxa fotografies de la trobada amb Puigdemont aquest dilluns. "Hem parlat de Catalunya, d'Espanya i hem demanat suport a la moció de censura", ha escrit el líder de la formació morada.

Summary: ACTUALIZACIÓ:Puigdemont i Iglesias es reuneixen a Madrid just abans que el Govern faci l'últim intent de referèndum pactat


Els Mossos d'Esquadra van detenir el passat 16 d'agost un home de 34 anys i veí de Blanes que assetjava menors amb discapacitat intel·lectual a través d'internet. Segons van descobrir els investigadors, l'home pretenia contactar amb les joves a través de la xarxa per després acabar tenint relacions sexuals amb elles i gravar-ne el contingut. Es dona el cas que l'acusat està complint condemna per pornografia infantil i abús sexual, i actualment es trobava en tercer grau penitenciari. La investigació es va iniciar arran de la denúncia de la mare d'una de les víctimes quan va detectar que la seva filla havia patit diversos episodis de ciberassetjament. Un cop detingut, l'home va passar a disposició del jutge que en va decretar l'ingrés a presó. Els agents de la Unitat Central de Delictes Informàtics (UCDI) dels Mossos d'Esquadra van detenir el 16 d'agost un presumpte assetjador sexual, que pretenia mantenir relacions amb menors amb discapacitat intel·lectual, després de contactar-hi a través de la xarxa.  La investigació es va dur a terme durant el passat mes de juliol arran de l'alerta que va donar la mare d'una de les menors. Els investigadors van identificar com a presumpte autor aquest veí de Blanes de 34 anys que ja tenia antecedents per fets similars i que actualment estava complint la darrera part d'una condemna anterior. Com ja havia fet anteriorment, l'home utilitzava diversos rols d'amistat, seducció i fins i tot amenaça per tal d'aconseguir el seu objectiu, la producció de material pornogràfic per fer-ne difusió després. Passats uns dies de la denúncia inicial, els Mossos van detectar una segona víctima que compartia Centre d'Educació Especial amb la primera, i amb qui l'assetjador també havia contactat. L'objectiu era el mateix, aconseguir material pornogràfic per després difondre'l a terceres persones. De fet, en menys d'un més s'oferia a les víctimes per tenir relacions sexuals i enregistrar-les. Els Mossos alerten que per aconseguir aquest material s'utilitza l'engany, la manipulació i en ocasions les amenaces envers els menors a través d'internet lesionant la indemnitat sexual de les seves víctimes. La policia manté la investigació oberta i no descarta que es trobin més víctimes. De moment, l'acusat ha ingressat a presó després de declarar davant del jutge.

Summary: Detingut un home de Blanes acusat d'assetjar menors amb discapacitat intel·lectual a través d'internet


Argimon diu que és "importantíssim" pensar si cada trobada o reunió entre familiars o amics és "estrictament necessària" ACN Barcelona.-Salut farà cribratges "sistemàtics" i prolongats en el temps als treballadors de les residències de gent gran a partir de la setmana vinent. Així ho ha anunciat en roda de premsa el secretari de Salut Pública, Josep Maria Argimon, que ha dit que si el virus circula a la comunitat és "lògic" que entri a les residències a través del personal. Per això, ha dit, se sol·licitarà un cribratge que funcionarà com ja es va fer els mesos d'abril i maig. Les proves es faran cada dos o tres setmanes. Tant Argimon com el coordinador de la unitat covid, Jacobo Mendioroz, han fet una crida a rebaixar la interacció social en general apuntant que la seguretat d'una residència o una escola depèn dels casos que hi ha a la comunitat. "És importantíssim que cada trobada que fem pensem si és estrictament necessària o no", ha apuntat Argimon, que ha destacat que cal ser "capaços" de fer baixar la corba, ara estable, i que vagi "en descens". PCR i cribratges massius El secretari de Salut Pública ha destacat que tot i que s'han fet 106.000 proves PCR en la darrera setmana i més de 46.000 proves PCR des de l'inici dels cribratges massius, és important que es compleixi amb un aïllament correcte. "Repetim, insistim i no ens cansarem: quan fem una PCR, sigui positiu o negatiu, s'han de fer els 14 dies de quarantena", ha sentenciat.  La investigadora de la UPC Clara Prats ha assegurat que a grants trets l'impacte dels cribratges massius en municipis atura la pujada de positius "en la majoria de casos", si bé en altres s'estabilitza i en alguns hi ha una tendència a la baixa, com a Reus o Terrassa. "Tallem la pujada però mantenir la tendència a la baixa en el temps no depèn del cribratge sinó de tot el que ve després", ha dit en relació al seguiment de les quarantenes.   Per altra banda, Salut associa també la baixada dels casos al cap d'uns dies per l'efecte de "conscienciació" que pot tenir en la població el sol fet de fer al municipi proves massives i apunta a altres factors com poden ser les mesures restrictives aplicades en cada cas. Amb tot, el departament defensa l'estratègia perquè fa aflorar casos positius asimptomàtics que, d'altra manera, potser passarien desapercebuts. La incidència d'asimptomàtics als cribratges fets fins ara és del 2,2%.  Segons Argimon, la conselleria està avaluant en aquests moments la possibilitat de fer cribratges a diferents punts arreu de Catalunya.   Resultat dels cribratges per municipis Segons les dades dels últims cribratges finalitzats, destaca que a Alcarràs, el 26 d'agost, es van realitzar 380 PCR, de les quals 18 van ser positius (4,7 %).    Els dies 21 i 22 d'agost i del 24 al 27 d'agost també es van realitzar cribratges massius a les localitats de Les Franqueses del Vallès i Canovelles, on els resultats van ser de 3.475 PCR realitzades a Les Franqueses del Vallès, de les quals 57 van ser positius (1,6 %), i 4.547 PCR a Canovelles, de les quals l'1,9 % (87 casos) van donar positiu.   En el cas de l'Hospitalet de Llobregat, els cribratges es van realitzar del 21 al 27 d'agost als barris de Collblanc i la Torrassa. En aquesta població es van fer un total de 1.886 PCR, de les quals 49 van ser positius (2,6 %).    Pel que fa a Cornellà, al barri de Sant Ildefons es van fer 4.107 PCR del 24 al 20 d'agost, dels quals un 2,5 % (104 casos), van ser positius asimptomàtics.   Del 26 al 28 d'agost també es van fer cribratges a Vic i a La Seu d'Urgell. A Vic, en concret al barri del Remei, es van fer 994 PCR, de les quals 56 van ser positius (5,6 %), mentre que a La Seu d'Urgell els resultats donen un 1,5% de positius (20 casos), del total de 1.300 PCR realitzades.    A Badalona les actuacions van començar el 28 i 29 d'agost amb una acció porta a porta a blocs de pisos del barri de la Salut. En aquesta acció es van fer 494 PCR, de les quals 13 van ser positius (2,6 %); aquesta acció estava plantejada com a complement del cribratge comunitari que es va iniciar aquest dilluns a les Àrees Bàsiques de Salut de Llefià i Gran Sol, dirigida específicament a la població de 15 a 40 anys i que durarà fins aquest divendres.   Finalment a Terrassa s'han tornat a organitzar cribratges massius, aquest cop als barris de Ca n'Anglada i Can Palet, del 25 al 31 d'agost.    App Radar Covid Preguntat per la implementació de l'app Radar Covid, Argimon ha indicat que estan treballant en una integració que permeti "pràcticament" la programació d'una possible visita més que no pas enviar un missatge genèric que redirigeixi l'usuari a trucar al 061. "Com que és una app que haurà d'estar uns mesos preferim treballar-ho una mica més i tenir una integració més acurada", ha assenyalat. El secretari de Salut Pública també ha apuntat que es farà una prova pilot i s'intentarà que es descarregui l'aplicació "el màxim de gent possible".  Amb tot, també ha donat per fet que tot i que l'aplicació serà "una ajuda" caldrà seguir tenint l'actual sistema de rastreig perquè hi haurà persones que no es descarregaran l'eina. Baixa en cas del fill en quarantena Sobre les declaracions fetes pel president espanyol Pedro Sánchez respecte la possibilitat d'agafar la baixa si es té un fill en quarantena, Argimon ha dit que caldrà veure en quina situació es podrà fer. En tot cas, ha assegurat que una inversió en prevenció pot ser "molt beneficiosa" i que el balanç entre allò que s'inverteix i el que es pot obtenir és "molt gran" per la salut pública en general.   Per la seva banda, Mendioroz ha apuntat que una persona que té una situació econòmica difícil amb persones a càrrec "hauria d'anar amb mil ulls a qualsevol lloc" per evitar així contagiar-se.  Campanya de vacunació de la grip Per últim, sobre l'avançament de l'inici de la campanya de vacunació de la grip pactat a tot l'Estat, Salut ha indicat que preveu iniciar la campanya a Catalunya entre el 15 i el 19 d'octubre.

Summary: Salut farà cribratges sistemàtics als treballadors de les residències a partir de la setmana vinent


L'extresorer de CDC Andreu Viloca ha assegurat que tots els ingressos del partit, també a nivell local, són legals i estan anotats a la comptabilitat del partit. Així, l'excàrrec convergent ha explicat al judici del 'cas Palau' que ell va seguir els mateixos procediments del seu predecessor, Daniel Osàcar, però que el Tribunal de Comptes no ha trobat cap irregularitat. A més, per justificar els pagaments de la Fundació Trias Fargas, després CatDem, al partit, Viloca ha dit que el partit prestava serveis administratius  a la fundació, i per tant després els cobrava. L'altre testimoni important de la jornada ha estat un inspector de la UDEF de la policia espanyola que ha explicat que les entitats bancàries van actuar de forma propera a la negligència amb el pagament de xecs al portador que presentaven empleats del Palau. Segons ell, és estrany que es fessin tantes operacions i d'imports tan elevats a través de diners en efectiu, cosa que podria suposar una voluntat de perdre l'origen i el rastre dels diners. També ha criticat que les entitats no tinguessin gairebé cap informació de l'origen dels fons o a qui es pagaven. L'inspector també ha explicat que Millet va demanar un formulari d'Hisenda que serveix per treure diners a fora de la Unió Europea. Segons el policia, el formulari és el més indicat per intentar amagar els diners a països on cal viatjar en avió, descartant pràcticament que el destí final dels diners fos Andorra. D'altra banda, respecte el finançament de CDC, la UDEF també va comprovar que els majors donants de dues fundacions de CDC, Trias Fargas i Fòrum Barcelona, eren empreses adjudicatàries de serveis i concessions públiques. Així, ha dubtat que els serveis que la Trias Fargas prestava suposadament a CDC fossin reals, ja que eren amb imports i conceptes idèntics, i ha qualificat de "ficticis" alguns préstecs entre les entitats. A més, es va detectar que poc després d'aportacions importants de Ferrovial al Palau hi havia sortides cap a empreses de 'mailing' com New Letter i Letter Graphic, de les quals dubta que prestessin serveis al Palau, i cap a la Trias Fargas, a través del conveni, que a la vegada passava els diners a CDC. A preguntes de les defenses de CDC i Ferrovial, l'inspector ha admès, però, que no va estudiar a fons el conveni de patrocini entre el Palau i la constructora o si diverses empreses havien prestat o no els serveis a la Fundació Trias Fargas o a CDC. Així, ha explicat que "raonablement" i per "lògica" va deduir que les aportacions de Ferrovial al Palau en concepte de patrocini eren "exagerades", però no va poder comprovar si totes les contraprestacions que constaven al contracte s'havien complert o no. Segons ell, moltes no es produïen. Tampoc va anar a la seu de CDC físicament per comprovar si els serveis prestats per la fundació al partit s'havien prestat realment o no. D'altra banda, tampoc va analitzar si les anotacions sobre suposades adjudicacions d'obra pública a Ferrovial i en les quals es basarien les suposades comissions del 3%, fetes a mà per Gemma Montull, eren reals o no. Un sotsinspector dels Mossos que va analitzar diversa documentació trobada al Palau ha explicat que els van cridar l'atenció algunes anotacions on sortia esmentada la Fundació Trias Fargas com a receptora de fons del Palau. L'agent no coneixia la vinculació d'aquesta entitat amb el Palau, a través d'un suposat conveni, i ho va indicar al jutge que investigava el cas. Un mosso expert en patrimoni històric ha explicat que en el registre a la casa de Jordi Montull a Teià (Maresme) el juliol del 2012 es van trobar una quarantena de quadres, la majoria d'influència catalana, com pintors balears, valencians i aragonesos, de valor mitjà-baix, d'entre 600 i 1.000 euros cada pintura. També es va trobar una litografia de Salvador Dalí i obres de pintors com Francesc Sans Huguet o Fidel Bofill.

Summary: Viloca diu que tots els ingressos de CDC eren legals i que la CatDem li pagava serveis administratius


El Govern ha acordat aquest dimarts autoritzar l’Agència de Residus de Catalunya (ARC), del Departament de Territori i Sostenibilitat, a concedir una subvenció directa al Consell Comarcal del Berguedà per finançar l’onzena fase d’ampliació del dipòsit controlat de residus municipals de la comarca. L’import màxim de la subvenció és de 403.957 euros, que inclourà la preparació d’aquesta última fase autoritzada i el segellament de la part de la fase en explotació que ja ha arribat a la cota definitiva. La subvenció està prevista en el Pla Territorial Sectorial d’Infraestructures de Gestió de Residus Municipals de Catalunya (PINFRECAT), que garanteix el finançament de totes les actuacions previstes.

Summary: El Govern autoritza subvencionar l'ampliació del dipòsit controlat del Berguedà


El president del Partit Popular Català (PPC), Xavier García Albiol, veu "positiu" que el president de la Generalitat, Carles Puigdemont, vagi al Congrés a explicar el referèndum de l'1 d'octubre, encara que no hi faci cap proposta i que no s'hi celebri cap votació. En una roda de premsa posterior a la reunió del Comitè de Direcció del PPC d'aquest dilluns al matí, el cap de files dels populars catalans ha afegit però que Puigdemont "fa trampa" perquè, segon ell, hauria d'haver anat a la cambra baixa abans d'anunciar la data i la pregunta del referèndum. D'altra banda, el líder parlamentari del PPC ha assegurat que serà la Mesa del Parlament qui convocarà finalment el referèndum, i no Puigdemont o el Govern. Tot i que per Albiol estaria bé que el president anés al Congrés, el líder del PPC ha matisat que el més "raonable, normal i sensat" hauria estat que assistís a la cambra espanyola abans de fixar la data i la pregunta del referèndum. "Què hi va a explicar? Com s'han de fer les coses segons ell i la seva manera d'entendre el diàleg?", s'ha preguntat retòricament Albiol, que ha demanat que Puigdemont permeti que els partits del Congrés puguin parlar. Cal recordar que el cap de la Generalitat ha avançat que aquesta setmana enviarà una carta a la presidenta del Congrés, Ana Pastor, per oferir-se a anar a la cambra baixa per explicar la situació política sense sotmetre la qüestió a cap votació, opció que la vicepresidenta del govern espanyol, Soraya Sáenz de Santamaría, ja ha rebutjat: "El Congrés no és una sala d'actes per fer una conferència", ha afirmat en una entrevista a 'Los Desayunos' de TVE. "La Mesa convocarà el referèndum" D'altra banda, Albiol ha reiterat que el PPC està "convençut" que la "teòrica convocatòria del referèndum que no es farà" no la signarà ni Puigdemont ni tampoc el vicepresident, Oriol Junqueras, ni tampoc el Consell del Govern. Segons el líder dels populars catalans, l'executiu traslladarà aquesta responsabilitat al Parlament: "Serà la Mesa qui convoqui el referèndum", ha sentenciat Albiol. A més, el cap de files parlamentari del PPC ha subratllat que la resposta del seu partit i de les institucions democràtiques espanyoles a la convocatòria de la votació de l'1 d'octubre serà "proporcional, amb fermesa, idees clares i defensarà les llibertats que a Catalunya s'estan perdent en aquests moments".

Summary: Albiol veu "positiu" que Puigdemont vulgui anar al Congrés però li retreu que sigui després d'anunciar data i pregunta


Si l'absència de pluges es manté, Catalunya podria entrar en alerta per sequera en el mes de març o abril. Un escenari que, segons Aigües de Barcelona, fa més necessari que mai apostar per la reutilització d'aigua regenerada per garantir el subministrament a l'àrea metropolitana de Barcelona. Una regeneració que es podria fer a la planta que Aigües de Barcelona va inaugurar l'any 2007 al Prat de Llobregat i que actualment funciona a l'1% de la seva capacitat tractant 60 milions de litres al mes quan podria tractar 300 milions al dia. Una aigua d'alta qualitat que, entre d'altres usos, es podria retornar al riu Llobregat per ser tractada a la planta potabilitzadora de Sant Joan Despí. Javier Santos, cap de planta de la depuradora del Prat, apunta que el cost de la reutilització és de 10 cèntims per cada 1000 litres d'aigua, un preu tres cops inferior al de les dessaladores i que deixa sense arguments els que no hi aposten per motius econòmics. Si les administracions fan el pas endavant, en aquest cas l'ACA, la depuradora del Prat podria adequar les seves instal·lacions en 4 o cinc mesos per funcionar a ple rendiment amb una inversió de poc més de 300.000 euros.

Summary: Aigües de Barcelona reivindica la reutilització d'aigua regenerada per afrontar hipotètics episodis de sequera


L'Ajuntament de Girona trucarà aquest diumenge a la tarda els 33 establiments que han demanat de manera formal ampliar la terrassa a partir d'aquest dilluns, quan la ciutat passarà a la fase 1. Fonts municipals consultades per l'ACN expliquen que no s'ha fet abans perquè la publicació al Butlletí Oficial de l'Estat (BOE) s'ha produït aquest dissabte, i els tècnics del consistori han estat estudiant la lletra petita, per tal d'assegurar-se que no hi havia canvis d'última hora. Dilluns al matí un inspector passarà per tots i els establiments que han demanat l'ampliació per certificar que s'ha fet bé. Des de l'Ajuntament recorden que el procediment correcte és per registre d'entrada i que no s'accepten altres fórmules com telèfon o correu. Els tècnics han definit dues maneres per tal de poder ampliar les terrasses. O bé s'hi afegeix mobiliari mantenint les distàncies de seguretat, en els casos que es pugui, o bé es reubica la terrassa si no s'hi pot posar més taules i cadires sense impedir el pas de vianants.  Per exemple, el cas dels bars de la Plaça Catalunya podran fer servir la calçada i la zona blava d'aparcament per poder posar les taules, i d'aquesta manera es deixa la vorera lliure. En canvi, a la Plaça Independència, els que hagin demanat ampliació només hauran d'afegir taules i cadires i separar-les més entre elles.

Summary: L'Ajuntament de Girona trucarà aquest diumenge els 33 establiments que han demanat ampliació de terrassa


La direcció general de Patrimoni Cultural ha requerit per carta aquesta setmana la convocatòria de la comissió entre el Govern i l’executiu espanyol per “desencallar” la negociació del retorn pendent dels ‘papers de Salamanca’. Segons ha explicat al Parlament la consellera de Cultura, Laura Borràs, l’arxiu salmantí conserva encara “una quantitat abundant de material” que pertany a Catalunya i el retorn del qual està pendent de ser aprovat en la comissió bilateral, que no es reuneix des del 2017. “L’espoli es manté”, ha afirmat Borràs, qui s’ha referit també als 30.000 folis el retorn dels quals ja va ser aprovat però que mai van arribar i són objecte d’un litigi judicial encara no tancat.

Summary: El Govern demana per carta reactivar la comissió bilateral per “desencallar” el retorn pendent dels ‘papers de Salamanca’


El tinent d'alcaldia de Seguretat de Barcelona, Albert Batlle, ha justificat aquest dimecres les imatges de les platges amb gent prenent el sol l'endemà de missatges contradictoris enviats per l'ajuntament sobre què estava permès. "Tenim la ciutat que tenim, i hem de reflexionar-hi: 96 quilòmetres quadrats, 1,7 milions de persones que no poden anar al teatre, el cinema, als bars, als restaurants, a les instal·lacions esportives...", ha respost al regidor Manuel Valls (Barcelona pel Canvi) quan aquest li ha retret que tenia un "problema bastant greu" de gent a les platges. "Estem a 20 de maig, els dies són dies llargs, la temperatura puja i evidentment portes al camp no les podem posar", ha conclòs Batlle. "Ho fem amb tota l'empatia i assertivitat donant informació i fent acompanyament però està clar també que quan convé haurem de fer front al principi d'autoritat", ha afegit el tinent d'alcaldia. Estirar-se a prendre el sol no estarà permès a les platges de Barcelona en la fase actual. Fonts de l'Ajuntament havien informat aquest dimarts que es podria prendre el sol si no hi havia un incompliment flagrant de les mesures sanitàries, com les distàncies de seguretat. Però posteriorment van aclarir que no estaria permès a partir d'aquest dimecres. La novetat que s'incorpora en relació a les platges és la possibilitat de passejar-hi però continua prohibit el bany recreatiu i les estades. Batlle reconeix l'error Durant la comissió de l'ajuntament sobre seguretat, Batlle ha admès posteriorment que va haver-hi una "mala manifestació" per part seva però també ha assegurat que des del consistori es va corregir "de seguida" la informació.  El tinent d'alcaldia de seguretat ha fet aquesta afirmació després que el regidor Jordi Martí (JxCat) hagi assegurat que les platges han estat "un espectacle" aquest dimecres al matí i hagi atribuit part de l'ús "massiu" a la "confusió" provocada per l'ajuntament. L'hora de màxima afluència són les 9 hores De 9 hores a 10 hores és el moment del dia en què més gent està anant a les platges de Barcelona. De les 6 del matí fins a les 10 hores s'hi pot tant fer esport individual com córrer o nedar com també passejar-hi. És l'únic moment del dia en què, fent esport, poden accedir a la platja la gent que viu a més d'un quilòmetre de distància. De les 10 hores a les 20 hores hi ha menys gent, ja que només hi poden passejar els menors i la gent gran, respectant les franges d'edat establertes. De 20 a 23 hores només es permet l'accés per als esportistes professionals i federats, així com esports aquàtics. Aquest dimecres a les 10 hores agents de la Guàrdia Urbana han avisat a la gent que estava a la platja que havien de marxar perquè s'estava arribant a l'hora límit. Fonts de l'Ajuntament de Barcelona han explicat que els agents seguiran treballant els propers dies per informar a les persones que tenen dubtes i alertar dels horaris que s'han de respectar. El consistori reconeix que hi ha hagut "algun punt de concentració" de persones que no han respectat les distàncies de seguretat, tot i que "en línies generals" consideren que la jornada s'està desenvolupant "sense incidències" i "en general" respectant les distàncies de seguretat.

Summary: Batlle, sobre les imatges de gent a la platja: "La temperatura puja i no podem posar portes al camp"


El PPC presentarà al proper ple del Parlament, previst per al 30 de novembre i 1 de desembre, una proposició de llei per reduir de deu a set els trams autonòmics de l'IRPF a Catalunya. L'objectiu és abaixar aquest impost a les rendes baixes i mitjanes i no variar el de les altes, segons ha dit el president del grup parlamentari popular, Xavier Garcia Albiol. "Volem que el Govern redueixi la càrrega fiscal dels catalans, que són els ciutadans de l'Estat que més impostos paguen", ha expressat en roda de premsa a la cambra catalana. En clau pressupostària, Albiol ha insistit que el PPC impugnarà "allà on correspongui" el projecte de comptes públics del Govern si inclou una partida per seguir avançant en el "procés separatista imaginari" o la celebració del referèndum. El Departament d'Economia ha confirmat que aprovarà i portarà al ple els pressupostos el 29 de novembre.

Summary: El PPC proposa abaixar l'IRPF a les rendes baixes i mitjanes i no variar el de les altes


Els nivells de diòxid de nitrogen i partícules PM10 es van estabilitzar el 2019 a la conurbació de Barcelona, segons l'anuari de la qualitat de l'aire a Catalunya. L'any passat va ser càlid i sec i normal pel que fa a episodis d'estabilitat atmosfèrica que afavoreixen els episodis d'alta contaminació. En total es van registrar 3 períodes amb nivells elevats de contaminació en que es va haver d'activar alguna de les figures previstes en el protocol d'episodis ambientals. Totes van estar relacionades amb intrusions de pols africana, que eleven el nivell de PM10 en l'aire. D'altra banda, les darreres dades indiquen una evident millora de la qualitat de l'aire el 2020 lligada "inequívocament" a la reducció d'activitat durant l'estat d'alarma. El 2019 contrasta amb l'any anterior, que va ser plujós, amb episodis de vent importants que afavoreixen la dispersió de la contaminació i amb menys episodis d'estabilitat atmosfèrica, i de menys durada, dels darrers 20 anys.  El primer episodi amb alts nivells de contaminació  es va donar entre el 26 de febrer i el 3 de març, el segon entre el 25 de juny i el 9 de juliol i el tercer entre el 18 i el 20 de desembre.  Les dades reflecteixen que els metalls pesants (arsènic, cadmi, níquel i plom), el benzè, el clor, el clorur d'hidrogen, el bezo(a)pirè, el PM2,5 el diòxid de sofre, el sulfur d'hidrogen i el monòxid de carboni mostren nivells de concentració que compleixen els objectius de qualitat de l'aire de la normativa, amb nivells sota els màxims permesos.  Alguns d'ells solien presentar contaminants fa uns anys però l'aplicació de plans de mesura de la reducció de contaminants i l'aplicació de millores tecnològiques en el transport i la indústria han permès reduir les emissions. En canvi, el diòxid de nitrogen (NO2), les partícules PM10 i l'ozó troposfèric (O3) van presentar algun incompliment dels objectius de qualitat de l'aire (el 2018 en van ser quatre).  Pel que fa a les PM10, els nivells es mantenen respecte al 2018. Durant l'any passat no s'ha superat el valor límit anual a cap zona i hi va haver una única superació del valor límit diari, a l'estació de Manlleu. Els episodis puntuals de concentracions elevades de partícules van estar influenciats per intrusions africans.  En relació amb l'NO2, es va mantenir la tendència a la millora de la qualitat de l'aire a la conurbació de Barcelona, on habitualment hi ha nivells més elevats. Com el 2018, es van produir dues superacions d'aquest contaminant en dues estacions de trànsit intens: la de l'Eixample i la de Gràcia-Sant Gervasi de Barcelona. En línies generals, els nivells d'NO2 es mantenen similars en general, tret de les estacions de la ciutat de Barcelona i alguns municipis de la perifèria, on s'aprecia un lleuger descens.  Els valors límits horaris d'aquest contaminant han complert l'objectiu a tot el territori, com en l'any anterior, i no es va declarar cap episodi d'alta contaminació per diòxid de nitrogen. En canvi, l'O3 ha superat el llindar d'informació a la població en 12 ocasions, set hores de les quals ho ha fet també del llindar d'alerta, el valor objectiu per a la protecció de la salut de les persones, en set punts de mesurament. Valor objectiu per a la protecció de la vegetació es va superar en 22 punts.  La formació d'O3 depèn molt de la meteorologia, de tal manera que els anys més calorosos i amb més radiació solar és quan hi ha nivells més alts.  Pluja àcida D'altra banda, i per primer cop, l'anuari inclou les dades mesurades a través de la Xarxa de Pluja Àcida, que indiquen el grau d'acidesa de la precipitació. Aquesta acidesa depèn dels compostos presents a l'atmosfera, ja que els òxids de nitrogen i d'òxids de sofre, en presència d'aigua, es transformen en àcid nítric i sulfúric. Les dades revelen que el pH mig de les mostres de les estacions durant el 2019 va ser superior a 7 i, per tant, és alcalí. Compostos orgànics volàtils al Camp de Tarragona Des de l'1 de gener del 2017, al Camp de Tarragona es mesuren també els compostos orgànics volàtils en sis ubicacions. Tot i les dificultats de mesurament, les dades revelen que tant el benzè com el benzo(a)pirè es troben per sota del límits. Pel que fa a la resta, s’ha realitzat un estudi de la seva evolució en el temps per comprovar si incrementen o disminueixen i s’està fet una recerca de valors de referència que poden existir en altres països sense que s’hagi detectat res destacable. Per a l’anàlisi en continu del benzè s’utilitzen cromatògrafs, que permeten fer un seguiment de possibles episodis ambientals. Aquest seguiment, únic a Catalunya, constata que mai s’han superat els nivells de referència i ha permès identificar en quines situacions es donen els valors més alts per, d’aquesta manera, poder-los reduir progressivament. Millora en l'estat d'alarma Pel que fa al 2020, de l'anàlisi comparativa de les dades d'NO2 dels primers quatre mesos de l'any amb els mateixos del 2019, s'observa un clar descens de la mitjana mensual a partir del març. La tendència s'aguditza encara més durant l'abril i és més pronunciada a les estacions de trànsit intens de la ciutat de Barcelona.

Summary: S'estabilitzen els nivells de diòxid de nitrogen i partícules PM10 a la conurbació de Barcelona


L’alcaldessa de Barcelona, Ada Colau, ha obert un expedient informatiu per esclarir els escorcolls a l’empresa municipal BIMSA (Barcelona d’Infraestructures Municipals), mentre ha ajornat la creació d’una comissió d’investigació, a l’espera que es confirmi si el jutge investiga formalment algun directiu o treballador de la companyia. En el mateix sentit, Colau ha dit que l’Ajuntament es personarà en la causa “si es confirmen les acusacions formals”. Sobre la informació que la Guàrdia Civil s’ha endut aquest dijous de les oficines de BIMSA, l’alcaldessa ha confirmat que es tracta d’expedients de cinc obres: a l’avinguda Paral•lel, al carrer Lucà, al carril bici de Bac de Roda, a la carretera de les Aigües i a la plaça de les Glòries. Finalment, Colau ha evitat respondre si l’operatiu de la Guàrdia Civil està relacionat amb la proximitat del judici pel 9-N –com ha denunciat Xavier Trias- i ha demanat “respectar la independència judicial”.

Summary: Colau obre expedient informatiu per esclarir els escorcolls de BIMSA i ajorna la creació d’una comissió d’investigació


El nou conseller d'Interior, Miquel Busch (Premià de Mar, 1975), lidera dins del Partit Demòcrata (PDeCAT) el sector crític amb l'actual direcció, encapçalada per Marta Pascal. Amb llarga tradició municipalista, el procés sobiranista va començar quan ell encapçalava l'Associació Catalana de Municipis (ACM), des de la qual hi va donar ple suport. Això li va donar una projecció a nivell català més enllà de l'alcaldia de Premià de Mar, càrrec al qual va accedir el febrer del 2007 i que va deixar el passat desembre. Buch està casat i té tres fills, i el 2013 va explicar que té esclerosi múltiple des dels 21 anys, però ha pogut fer vida normal. Va treballar a l'empresa de gestió del seu germà.   El 1996 va començar a militar a la Joventut Nacionalista de Catalunya i a CDC, on ha tingut nombrosos càrrecs a nivell local, comarcal, regional i nacional. L'any 2000 va començar a ser regidor a l'Ajuntament de Premià, arran de la mort d'un membre de la llista, llavors a l'oposició. El 2003 va esdevenir quart tinent alcalde, responsable de l'Àrea de Serveis a la Persona i de les regidories d'Esports i de Gent Gran, durant l'alcaldia de Jaume Batlle. A causa de la mort d'aquest, el febrer de 2007 va esdevenir alcalde de Premià, càrrec que va mantenir fins el passat mes de desembre per presentar-se a les eleccions al Parlament amb Junts per Catalunya, però no va sortir escollit. Ha estat també diputat de la Diputació de Barcelona, president de l'Associació Catalana de Municipis i Comarques (ACM) entre el 2011 i el 2018, des d'on ha donat suport explícit al procés sobiranista, del Consell de Governs Locals de Catalunya i del Fòrum de Joves Regidors de l'ACM.   Dins del PDeCAT, Buch va encapçalar la candidatura Moviment Zero, que es va enfrontar a la de l'actual direcció durant el congrés fundacional del partit. Ara, liderar el sector crític amb la direcció de Marta Pascal i treballa per liderar un moviment que vagi més enllà de Moviment Zero, on també hi ha els entorns de Jordi Turull i Josep Rull, que busca forçar la celebració d'un congrés del partit a l'estiu per renovar la direcció.   De fet, el mateix Buch i el seu entorn va impulsar un sopar a principis de maig amb més de 90 persones amb l'objectiu de renovar la formació i alinear l'organització amb el líder de JxCat, Carles Puigdemont, per facilitar la confluència entre els dos espais.   Després que Jordi Jané deixés el càrrec al juliol per discrepàncies amb el full de ruta independentista, el seu successor, Joaquim Forn, ara a la presó, va encarar dos dels moments crucials de la història recent dels Mossos: els atemptats del 17 d'agost i el referèndum de l'1 d'octubre. En el primer cas, tot i algunes polèmiques, l'actuació policial va ser àmpliament elogiada per la seva ràpida reacció i resolució.   En el segon cas, el paper dels Mossos i sobretot de la seva cúpula, ha estat molt criticat pels sectors constitucionalistes i la justícia, per una suposada "passivitat" a l'hora d'intentar evitar les votacions i falta de col·laboració amb els cossos de seguretat de l'estat. Per això, el nou conseller haurà de refer la cohesió interna dins de la policia catalana i millorar la confiança i col·laboració tant amb la justícia com amb les forces de seguretat de l'estat. També haurà de decidir qui posarà al capdavant dels Mossos d'Esquadra i quin paper ha de tenir el major Josep Lluís Trapero, destituiït pel 155 i processat per l'Audiència Nacional per dos delictes de sedició i organització criminal.   En el cas del Servei Català de Trànsit, el repte és tornar a reduir les víctimes mortals d'accidents, després de diversos mesos d'augments.

Summary: PERFIL: Miquel Buch: sector crític del PDeCAT, de trajectòria municipalista i projecció nacional a través de l'ACM


Els morts per coronavirus a Espanya tornen a baixar lleugerament i són 276 en les últimes 24 hores per un total de 25.100 víctimes per la pandèmia, segons ha informat el Ministeri de Sanitat. Es tracta de la tercera jornada consecutiva per sota dels 300 finats ja que ahir divendres els morts van ser 281 (cinc més) i dijous van ser 268 (vuit menys). El nombre de curats de la covid-19 (2.572) torna a ser molt superior al de nous contagiats (1.147). En xifres totals, ja hi ha 117.248 persones que han superat la malaltia i 216.852 positius confirmats per PCR, amb un increment diari que es manté en el 0,5%. Andalusia (487), País Basc (425) i Madrid (376) són les tres comunitats amb més altes per coronavirus en aquesta darrera jornada. Pel que fa a ingressos a la UCI, s'han comptabilitzat 49 nous casos arreu de l'Estat en un dia (35 menys que ahir), destacant els 16 de Catalunya i els 12 de Madrid. En total, 10.909 persones han passat per la UCI per mirar de superar el coronavirus. En paral·lel, el ministeri de Sanitat ha notificat fins a 556 nous hospitalitzats aquest dissabte 2 de maig –uns 200 menys que ahir- per un total de 117.949 en tota la pandèmia. Madrid (164) i Catalunya (117) són les dues comunitats que han sumat més ingressos hospitalaris aquestes darreres 24 hores.

Summary: Els morts per coronavirus a Espanya baixen lleugerament i són 276 en les últimes 24 hores, cinc menys que ahir


El conseller de Territori i Sostenibilitat, Damià Calvet, ha assegurat que la Generalitat estudiarà la proposta d’Appuls Idiada per construir un gran centre tecnològic als terrenys on hi ha previst el Logis Penedès, però ha remarcat que el projecte del centre de mercaderies és inqüestionable. Calvet ha remarcat que el Govern manté l’aposta pel Penedès com a node de comunicació de mercaderies amb el futur Corredor Mediterrani, juntament amb els centres del Port de Barcelona, la Llagosta i l’Empordà. Amb tot, sí que ha obert la porta a “flexibilitzar” el projecte del Logis Penedès per encabir la iniciativa d’Idiada. “Qualsevol nou ús al Logis serà benvingut, l’estudiarem, el mirarem de compatibilitzar i el tirarem endavant”, ha afirmat aquest dimecres des de Tarragona.

Summary: Calvet, sobre l’alternativa al Logis Penedès: “Mirarem de fer-lo compatible i tirar-lo endavant”


El director general de la Policia, Albert Batlle, ha assenyalat que prefereix no ''interferir'' en el debat que s'està donant en el si del Cos d'Agents Rurals i el Departament d'Agricultura sobre la seguretat dels seus membres arran dels crims d'Aspa (Segrià) de dissabte passat, on van morir dos agents a mans d'un caçador quan es disposaven a fer-li un control. Això no obstant, Batlle ha assegurat que si se'ls demana assessorament ''estarem encantats de col·laborar''. Ara però, ha remarcat que cal esperar en quins termes el Departament d'Agricultura i els Agents Rurals demanen aquest tipus de suport als Mossos d'Esquadra, ja sigui en concepte de formació o qualsevol altre. D'alta banda, Batlle ha dit que el conseller d'Interior, Jordi Jané, ja ha rebut el requeriment de Síndic de Greuges sobre el protocol d'actuació entre els dos cossos i que el respondran en el termini establert per fer-ho. Batlle ha volgut deixar clar que el reglament sobre la seguretat dels Agents Rurals l'ha de determinar el Departament d'Agricultura i el propi cos, que ''ja és armat i ara s'ha de determinar quin tipus d'armes portaran''. Això no obstant, ha indicat que hi pot haver assessorament dels Mossos en aquest sentit, tot i que encara ''no ens ho hem plantejat''. Cal recordar que des d'aquest divendres, els Agents Rurals que fan controls a caçadors aniran, de forma excepcional, en grups de tres, amb armilles antibales i una arma llarga, arran dels fets d'Aspa de dissabte passat. Batlle ha fet aquestes declaracions a Mollerussa on ha visitat els terrenys on s'ha de construir la nova comissaria dels Mossos d'Esquadra que serà la seu de la futura ABP Pla d'Urgell-Garrigues.

Summary: Batlle no vol ''interferir'' sobre la seguretat dels Agents Rurals i garanteix ''assessorament'' en cas que se'ls demani


Les normes de repartiment dels casos als jutjats d'instrucció de la ciutat de Barcelona sí que permetien que el 2017 una causa acabés anant a parar al mateix jutjat que aquell dia o l'endemà estava de guàrdia. Així s'evidencia en el document que inclou la normativa, i que contradiu la versió d'un advocat defensor de la causa de l'1-O, que ha presentat dos escrits contra l'atribució a Instrucció 13 d'aquest cas. La querella es va presentar el 27 de gener del 2017, i Instrucció 13 va començar la guàrdia l'endemà. Això, segons les normes de repartiment del 2010 hagués impedit a aquest jutjat rebre la causa, però les normes del 2014 sí que ho permeten. En anteriors normes i en les del 2010 i anteriors, en l'apartat 3.B de la base vuitena, s'establia clarament que "no es repartiran per torn al jutjat entrant ni al sortint de guàrdia assumptes pròpiament dits". Després que el Tribunal Superior de Justícia de Catalunya i el Deganat de Barcelona no enviessin a l'advocat Ramon Setó les normes de repartiment del 2014, el lletrat, col·legiat a Tarragona, les va demanar al Col·legi de l'Advocacia de Barcelona (ICAB). El passat 17 de desembre el secretari del col·legi, Jesús Sánchez García, va enviar a Setó un certificat amb les normes que li havia remès el Deganat dels jutjats de Barcelona el 25 de juny del 2014, però aquestes normes no eren les definitives aprovades per la Sala de Govern del TSJC més d'un mes abans, el 6 de maig, sinó una "proposta" que mantenia la prohibició d'atorgar casos als jutjats de guàrdia entrants i sortints del mateix dia que s'havien denunciat. No obstant això, aquest incís va desaparèixer completament en les normes realment aprovades. L'ICAB va penjar a la seva web el document enviat pel Deganat de Barcelona i és el que encara té penjat i va remetre a Setó, que ha presentat el recurs de nul·litat i el governatiu en base a unes normes que finalment no es van aprovar. Setó va arribar fins a l'ICAB després de tres intents perquè el TSJC o el Deganat dels jutjats de Barcelona li remetessin les normes de repartiment, que no estan penjades a la web del CGPJ ni del TSJC.

Summary: Les normes de repartiment dels jutjats de Barcelona permetien adjudicar la causa de l'1-O a Instrucció 13


El pare Sergi d'Assís Gelpí denuncia que aquests dies es veu amenaçat "un dret tan senzill com el de ser consultats" ACN Monistrol de Montserrat.-L'homilia de la missa de Montserrat d'aquest diumenge ha defensat el dret a decidir i ha denunciat la repressió de l'estat espanyol. El pare Sergi d'Assís Gelpí ha animat a "dir no a la repressió i sí a la llibertat i al respecte dels drets més fonamentals". I ha denunciat que el poble català ha vist com "s'han amenaçat, i en alguns casos vulnerat, els drets fonamentals: el dret de reunió, a la lliberta d'expressió" i a "un dret tan senzill com el de ser consultats. La prèdica també ha subratllat que en els darrers dies "s'han menystingut les institucions del nostre poble", cosa que també vol dir "menystenir als ciutadans que la representen". A més, ha fet una crida a "no mirar cap a l'altra banda" davant de la que "està caient aquests dies", ni a deixar-se arrossegar per la postveritat que tergiversa la realitat". Finalment, Gelpí ha demanat a Déu que "ens ajudi a passar aquests dies sempre amb un esperit pacífic i a estar al lloc que ens correspon d'aquest moment de la història".

Summary: Homilia a Montserrat: "Hem de dir no a la repressió i sí a la llibertat i al respecte dels drets més fonamentals"


Judit Neddermann, Pablo Alborán, Aitana, Álvaro Soler, Manolo García, Pedro Guerra, Jorge Drexler o Sisa són alguns dels 33 artistes que aquest any participen al disc de La Marató, una de les iniciatives que acompanya l'esdeveniment des de fa 14 anys. D'aquests, 8 canten per primera vegada en català. El treball discogràfic es vendrà el diumenge 2 de desembre amb tots els diaris d'àmbit català per un preu de 10 euros. En format digital, també es podrà comprar a iTunes a partir del dia 2 i en precompra estarà disponible a partir del 15 de novembre. El disc tindrà una tirada de 200.000 unitats. El disc s'obre amb una cançó titulada 'Jo seré amb tu', original del grup Pretenders, que interpreta Judit Neddermann acompanyada del Quartet Brossa. És la cançó que serveix de banda sonora per a l'espot de La Marató del 2018. A més, per primera vegada s'incorpora al disc una cançó en aranès, 'Viatge entà Itaca', adaptació del 'Viatge a Ítaca' de Lluís Llach, que interpreta la cantant aranesa Alidé Sans juntament amb el cor de la Catalunya Nord Barrut.

Summary: 33 artistes participen aquest any al disc de La Marató


L'Orfeó Català, amb Simon Halsey com a director artístic i Pablo Larraz, director principal, i el Cor Jove de l’Orfeó Català, amb Esteve Nabona, director, actuaran el pròxim 20 d’agost als BBC Proms de Londres (Royal Albert Hall), un important festivals de música clàssica. Aquesta serà la segona vegada que hi actua l’Orfeó Català, i constituirà el debut del Cor Jove. Els cors s’uniran al London Symphony Chorus i la London Symphony Orchestra, dirigits per Sir Simon Rattle, en un concert que suposa una nova col·laboració dels cors del Palau amb el prestigiós director anglès. Els tres cors formaran una massa coral de tres-centes veus per interpretar 'Belshazzar’s feast' de William Walton (1902-1983), un dels grans oratoris del repertori anglès, a més d’una de les composicions més celebrades d’aquest compositor, amb una orquestració brillant i uns corals impressionants. L’obra, amb la veu solista del baríton Gerald Finley, relata el passatge bíblic en què el rei babilònic Baltasar resulta miraculosament assassinat després de cometre sacrilegi usant un vas sagrat jueu per pregar als déus pagans; els jueus, esclaus al regne de Babilònia, recuperen la llibertat i el regne desapareix. A la primera part del concert la London Symphony Orchestra interpretarà les obres Les bandar-log de Charles Koechlin i Amériques (versió original del 1921) d’Edgar Varèse.   Aquesta actuació a Londres és un nou fruit de l’esforç de la Fundació Orfeó Català-Palau de la Música Catalana per internacionalitzar els cors, impulsat encara més amb la incorporació de Simon Halsey com a director artístic dels cors de l’Orfeó Català i com a assessor artístic del Palau des del setembre del 2016.

Summary: L’Orfeó Català i el Cor Jove de l’Orfeó Català actuen als BBC Proms de Londres aquest agost


La campanya d'excavacions al Fòrum Romà de Iulia Líbica ha acabat descobrint les restes d'escultures de marbre de grans dimensions probablement pertanyents a divinitats, així com restes d'un paviment de rajoles de pissarra i marbre i dels revestiments pintats a les parets. L'actual campanya ha servit també per confirmar la presència, dimensió i situació, a un extrem del Fòrum, dels murs de grans dimensions que conformaven el temple on hi havia ubicades les estàtues monumentals. De fet, els arqueòlegs ja treballaven amb aquesta hipòtesi gràcies a les prospeccions anteriors, que també van permetre localitzar els extrems del fòrum, just a tocar de l'església, i conèixer-ne les mides, uns 42 metres i mig d'ample i podria ser rectangular. El cap de l'excavació, Josep Guitart, ha manifestat "la satisfacció" per haver confirmat les hipòtesis fetes, ja que l'arqueologia molts cops es basa en "la troballa fortuïta". La recerca al jaciment romà de Iulia Líbica ha tret a la llum "un temple monumental", ha dit Guitart. En l'excavació s'han trobat cinc fragments d'estàtues de marbre que tenen unes dimensions del doble de l'escala humana, que presidien el temple i que podien tenir unes mides d'entre tres i quatre metres. Això, remarca Guitart, "destaca la monumentalitat del temple de Llívia i tot el Fòrum en si". Durant la campanya també s'ha constat la situació i dimensions del temple. Guitart explica que es tracta d'un temple de grans dimensions, situat en l'eix del fòrum, en el seu vessant septentrional i damunt un pòdium que s'eleva dos metres per sobre el nivell de la gran plaça porticada. El fòrum romà de Llívia és l'únic que es coneix al Pirineu, la resta de fòrums que hi ha a Catalunya, quatre, de característiques similars, es troben en ciutats de la costa. La ciutat de Iulia Libica, explica Guitart, era la capital dels ceretans en època d'August i que tenia el privilegi del dret llatí. El director de l'excavació assegura que "no és una casualitat que tingui aquestes dimensions el Fòrum, ja que era un poble privilegiat, i que per això se'ls va dotar d'aquestes infraestructures". El fòrum de Llívia comptaria amb un temple, una basílica, una plaça central vorejada de porxos i una cúria, "és on es reunien els òrgans administratius, polítics i religiosos", senyala Guitart. Les excavacions al Fòrum romà de Llívia van començar fa gairebé vint anys, després que unes obres d'una promoció d'habitatges deixessin les restes al descobert. Fins ara s'han pogut trobar peces de ceràmica, fragments d'estàtues i marbres provinents del Mediterrani o l'esquelet d'un macaco. L'objectiu dels arqueòlegs és ara fer valdre les restes trobades, per això es vol fer un projecte en conjunt per tal de potenciar els valors arqueològics i monumentals del Fòrum de Llívia. Guitart ha explicat que el fet que hi passi un carrer per sobre les excavacions farà que "només una tercera part del fòrum pugui quedar al descobert".

Summary: La campanya d'excavacions al Fòrum romà de Llívia acaba amb la troballa de restes d'escultures monumentals


La recerca del jove de 20 anys, veí de Lloret de Mar, continua a la sèquia de Sils (Selva) amb una vintena de Bombers i vint més d'ADF i GRAE així com membres de la unitat subaquàtica de Mossos.  Des del matí que s'està fent la recerca sense que hi hagi cap indici del vehicle que conduïa. Un cop pentinat de forma exhaustiva el tram de la sèquia des del poble de Sils fins a la zona de la pedrera de Mas-Sabé, ara els treballs es concentren en un nou tram d'uns 3 quilòmetres des de la pedrera fins a la riera de Santa Coloma que és on desemboca. El dispositiu s'està fent amb dues llanxes neumàtiques que tenen un detector de metalls. Després de la fortes pluges d'aquests últims dies, la sèquia té una profunditat de fins a 4 metres.

Summary: Dues llanxes amb detectors de metall i submarinistes participen en la recerca del noi de 20 anys desaparegut a Sils


'El caso Alcàsser' dirigida per Elías León Siminiani és una sèrie documental original de Netflix de cinc capítols, d'una hora de duració cadascun, que analitza i investiga el triple assassinat de tres adolescents de 14 i 15 anys, Míriam, Toñi i Desiré, de la localitat valenciana d'Alcàsser, que va commocionar Espanya el 1992 per la seva duresa i per la seva impactant retransmissió mediàtica. 25 anys després, la resolució del cas i les seves conseqüències segueixen generant polèmica. Elías León Siminiani ha explicat que "els ha interessat què va passar i com es va explicar i com va afectar a la societat. Són tant importants els fets com el relat d'aquests". 'El caso Alcàsser' és una creació de Bambú Producciones i està produïda per Ramón Campos, i s'estrenarà el 14 de juny a Netflix. El capítol es projectarà aquest dimarts a l'Auditori del CCCB.  L'equip de la sèrie documental ha gravat 228 hores d'entrevistes; s'ha contactat i parlat durant la investigació amb 160 persones, de les quals finalment se n'ha gravat a 58; en les diverses fases de la sèrie hi han treballat 135 persones; s'han visionat 392 hores de judici i 220 hores d'altres continguts relacionats directament amb el judici.

Summary: 'El caso Alcàsser' investiga l'assassinat de tres adolescents al 92 i analitza el seu tractament mediàtic


Un dels detinguts en l'operatiu contra delictes d'estafa que els Mossos d'Esquadra van dur a terme aquest dijous a diverses localitats del Maresme i La Selva, és el regidor del PP de Sant Vicenç de Montalt, Francesc Guillem. Ho ha confirmat a l'ACN l'alcalde d'aquesta població, Javier Sandoval (PSC) que ha detallat que la policia catalana va personar-se dijous al domicili de Guillem i se'l va endur arrestat. El popular va assumir el càrrec de regidor a mitjan de l'anterior mandat i va presentar-se com a cap de llista per les eleccions municipals del passat 26 de maig. És conseller comarcal del Maresme i també va de número 22 a les llistes del PP per Barcelona per a les eleccions generals del 10-N. La detenció de Francesc Guillem s'emmarca en l'operatiu que els Mossos d'Esquadra van dur a terme a diversos municipis del Maresme i La Selva dijous, i que va incloure cinc arrestos i vuit escorcolls a domicilis i empreses de Sant Vicenç de Montalt, Caldes de Malavella, Arenys de Mar i Santa Coloma de Farners.  L'alcalde de Sant Vicenç de Montalt, Javier Sandoval, assegura que dijous al voltant de les sis del matí diversos veïns van alertar-lo de la presència d'un ampli dispositiu policial a l'entorn del domicili del regidor del PP Francesc Guillem. "Vaig traslladar-me fins allà i em vaig identificar com a alcalde", ha relatat el batlle que ha apuntat que la policia va informar-lo que estaven duent a terme una actuació que s'emmarcava "en una investigació que estava sota secret de sumari". Així mateix, ha explicat que no els Mossos van informar-lo que s'emportaven detingut el popular per un presumpte delicte "d'estafa" i que era una "qüestió privada" que no estava relacionada amb el seu càrrec dintre de l'Ajuntament.  L'alcalde assegura que va posar-se a disposició de la policia i que l'Ajuntament va accedir a cedir als Mossos d'Esquadra un espai dintre del dipòsit de vehicles de la brigada municipal per deixar quatre cotxes i una moto confiscats al detingut.  Segons Sandoval, el regidor passarà a disposició del jutge en les properes hores.

Summary: Un dels detinguts en l'operatiu dels Mossos per estafa és regidor del PP de Sant Vicenç de Montalt


L'Ajuntament de Barcelona sancionarà 13 residències d'estudiants que actuen com a hotel o allotjament turístic tot i disposar de permís exclusivament per a residència. Aquests centres lloguen les seves habitacions tant a viatgers com a estudiants, per a períodes curts o llargs, i s'anuncien a través de plataformes com a allotjaments turístics, de manera que vulneren la legalitat. La sanció pot oscil·lar entre els 30.000 i els 600.000 euros, en funció dels beneficis que hagin obtingut. El govern municipal ja va detectar dues residències més a l'estiu. "No volem multar constantment, volem una oferta turística que sigui legal", ha defensat la tinenta d'alcaldia d'Ecologia, Urbanisme i Mobilitat. Fins al 31 d'octubre, l'Ajuntament ha emès un total de 709 ordres de cessament a Habitatges d'Ús Turístic (HUT) i ha obert 1.327 procediments sancionadors. El consistori dictarà en les pròximes setmanes a cada residència la corresponent ordre perquè deixin d'operar com a allotjament turístic i se'ls incoarà un expedient sancionador a partir de la Llei de Turisme de Catalunya, que en l'article 89 tipifica com a infracció molt greu el fet d'exercir una activitat turístic sense la corresponent llicència. Del total de 13 residències detectades, quatre estan a Ciutat Vella, quatre a Gràcia, dues a Sarrià-Sant Gervasi, una a l'Eixample, una a Les Corts i una a Horta-Guinardó.  "Nosaltres no volem multar constantment residències que estan fent una activitat que no els pertoca, pisos turístics que són il·legals o plataformes digitals que promocionen pisos il·legals. El que volem és que tots els actors i el sector turístic de la ciutat compleixin la normativa, com li demanaríem a qualsevol veí", ha argumentat Sanz. En aquest sentit, ha remarcat que aquesta oferta il·legal "desmesurada i descontrolada" està generant problemes que impacten en el dia a dia de la gent, i ha matisat que "ja no és una qüestió de les queixes, sinó de complir la normativa i la legalitat". "Tu tens una llicència de residència d'estudiants, doncs ets una residència d'estudiants. Si vols ser un allotjament turístic, demana una llicència per ser un allotjament turístic", ha resumit la tinenta d'alcaldia, que ha apuntat que molts d'aquests centres estan a més ubicats en sòl d'equipaments. Sanz ha insistit que no pot haver situacions "encobertes al marge de la llei" i que el respecte per a la normativa ha de ser igual per a tothom, independentment de l'activitat i del titular de l'acció. L'estiu passat, l'Ajuntament de Barcelona va desplegar un pla de xoc per actuar davant la proliferació d'habitatges d'ús turístic sense llicència, però també va posar el focus en les residències d'estudiants que estaven operant de manera irregular. Llavors ja es van localitzar dues residències a Sant Martí i a Sants-Montjuïc, propietat de Melon District. El consistori va verificar l'activitat exercida per aquestes dues residències després de rebre un informe d'inspecció telemàtica de les seves webs elaborat per Turisme de la Generalitat. L'1 de juliol es va notificar als dos emplaçaments el cessament cautelar de manera immediata de l'activitat d'hotel. Els titulars van presentar al·legacions i van sol·licitar la suspensió cautelar, però el jutjat ho va desestimar.  Sanz ha explicat que tenen prevista en els pròxims dies una reunió amb els responsables de Melon District per concretar quines actuacions han de desenvolupar per tal d'ajustar-se plenament a la llei. Balanç del pla de xoc de HUTs Fins al 31 d'octubre, l'Ajuntament ha obert 2.943 expedients, amb 709 ordres de cessament a habitatges d'ús turístic i 1.327 procediments sancionadors. A més, s'ha comprovat que 79 pisos han deixat d'operar després que se'ls ordenés el cessament de l'activitat il·legal.  El nou equip de 20 visualitzadors ha realitzat 2.025 recerques a Internet d'anuncis de pisos sense el número de llicència i, arran d'això, ha fet 1.852 visualitzacions a peu de carrer que han permès identificar 815 habitatges il·legals. Aquest equip no només s'ocupa dels pisos turístics, sinó que també actua amb altres tipus d'allotjaments turístics irregulars. En la recerca a través d'Internet, s'han detectat un total de 44 allotjaments que operen com a hotels sense tenir la llicència pertinent. Ja s'han iniciat els procediments disciplinaris corresponents (ordre de cessament de l'activitat i expedient sancionador) en 30 casos, i properament es farà amb els 14 restants.  Entre els mesos de juliol i octubre, l'Ajuntament de Barcelona ha rebut 1.547 queixes i reclamacions a través de la pàgina web que es va crear específicament per consultar totes les adreces de pisos amb llicència i així informar de possibles irregularitats. A això cal sumar-li les 725 trucades rebudes als telèfons gratuïts que s'han facilitat a través de les 807.000 cartes que el consistori va enviar al veïnat perquè col·laborés en la lluita contra l'activitat il·legal. S'han produït 88 comunicacions més per altres canals. En total, hi ha hagut 2.360 comunicacions sobre les quals el consistori ja hi està treballant.

Summary: L'Ajuntament de Barcelona sancionarà 13 residències d'estudiants per operar com a allotjament turístic sense llicència


El vicepresident econòmic del govern i president d'Esquerra Republicana de Catalunya, Oriol Junqueras, ha convidat "expressament" aquest dijous a CSQP a participar en l'elaboració dels pressupostos. En un article que publica el diari 'El Punt-Avui', Junqueras ha deixat clar que des de principi d'estiu s'ha ofert "específicament a la CUP" la possibilitat de "treballar conjuntament" els números però afegeix que estan "oberts a escoltar les propostes i suggeriments" de CSQP. En aquest sentit, el vicepresident afirma que no és "sobrer" recordar que "ha estat l'esquerra independentista la que, en un exercici de responsabilitat i lleialtat institucional", ha permès aprovar els comptes de l'Ajuntament de Barcelona. És per això que a Junqueras li semblaria "raonable" que des de la "justa reciprocitat", CSQP aplanés el camí per tal que els pressupostos puguin ser debatuts en seu parlamentària. En aquest article d'opinió, Oriol Junqueras fa un repàs dels propers esdeveniments polítics que afrontarà Catalunya després de l'estiu, com la Diada de l'Onze de Setembre i la qüestió de confiança de finals de setembre, "provocada per la no aprovació del pressupost o, per ser precís, pel vet a permetre la seva tramitació en seu parlamentària". El vicepresident econòmic del govern lamenta que els números ni tan sols es van poder debatre obertament a la cambra i per això considera necessari que aquesta tardor aquesta situació es corregeixi i es mostra esperançat que "la majoria democràtica del Parlament permetrà un debat obert a ulls de tota la societat catalana". Junqueras ha deixat clar a CSQP que aplanar el camí per a que els pressupostos arribin al ple és "un gest mínim de complicitat democràtica" i ha afegit que aquest gest "no determina el sentit final del vot i, per tant, tampoc l'aprovació dels pressupostos". El vicepresident es declara "conscient" que el govern no disposa de la majoria necessària per tirar endavant sol els números i que la seva disposició a parlar és "absoluta".  Oriol Junqueras explica que fa setmanes que el govern treballa en l'elaboració del pressupost "amb la voluntat inequívoca" de fer uns comptes amb "un accentuat caràcter social i de suport a l'economia productiva". És en aquest punt on el vicepresident també mostra un cop més el compromís del govern amb el ful de ruta sobiranista. L'article es titula "Visca la democràcia, visca el poble sobirà, visca la República catalana!", les paraules amb què Carme Forcadell va tancar el seu discurs d'investidura com a presidenta del Parlament de Catalunya. Junqueras recorda que "no ha passat ni un any i la presidenta afronta ara l'amenaça d'un procés penal" d'un tribunal que “actua com a braç executor del govern espanyol". Per a Oriol Junqueras, "el procés iniciat contra la presidenta del Parlament és d'una gravetat extrema” perquè assegura que Forcadell s'ha limitat a "atendre una petició de la cambra i autoritzar un debat polític". "Així és que prenguem-ne nota pel que ha de venir", ha advertit el vicepresident.  Oriol Junqueras ha tornat a insistir que la culminació del procés cap a la República Catalana "hauria de ser referendat a les urnes" i ha instat  tots els demòcrates a "acceptar el veredicte de la ciutadania". El vicepresident ha avisat que si l'estat espanyol no permet la convocatòria d'aquest referèndum, "com malauradament ha reiterat", es farà des de Catalunya "en ús de la majoria social i democràtica que ens avala". Junqueras ha fet una altra crida als comuns perquè facin costat a aquesta convocatòria del referèndum quan s'escaigui, convençut que "amb els companys de Barcelona en Comú no només ens agermana un alt sentit de la justícia social, sinó per damunt de tot, una fraternitat democràtica i republicana". Segons el vicepresident econòmic del govern, ara mateix el dilema està entre Monarquia Espanyola i República Catalana. "O posem el futur en mans del veredicte dels ciutadans de Catalunya o hipotequem la seva set de justícia i fam de llibertat a un TC i unes majories a Espanya que ni volen canviar ni tenen cap mena de voluntat de facilitar cap canvi a Catalunya ni de respectar la voluntat democràtica de la ciutadania catalana", ha sentenciat.

Summary: Junqueras demana a CSQP que participi en l’elaboració dels pressupostos i faciliti el debat al Parlament


Un treballador d'una empresa de reciclatge de Llagostera (Gironès) ha mort aquest dimarts a la tarda després que li hagi caigut una tona de paper al damunt. La víctima, que tenia 48 anys i és veí del municipi, es trobava entre unes columnes de bales de paper, quan una d'elles s'ha desestabilitzat i li ha caigut a sobre. Els seus companys de feina l'han alliberat amb l'ajuda d'un carretó elevador, però la víctima ja havia perdut la consciència i no s'ha pogut fer res per salvar-li la vida. Els Mossos d'Esquadra, la Policia Local, el SEM i els Bombers de la Generalitat s'han traslladat fins a l'empresa després de rebre l'avís de l'accident laboral. La policia ha posat els fets en coneixement del jutjat de guàrdia de Girona i també del Departament de Treball, Afers Socials i Famílies. L'accident laboral mortal ha tingut lloc poc després de tres quarts de quatre de la tarda. La víctima, un home de 48 anys, treballava a l'empresa Recuperacions Marcel Navarro i Fills SL. L'empresa, situada al Veïnat de la Bruguera de Llagostera, es dedica a la gestió i al reciclatge de residus. En el moment de l'accident, la víctima es trobava entre unes columnes de bales de paper. Una d'elles, d'aproximadament una tona de pes, s'ha desestabilitzat i ha caigut damunt de l'empleat. Els seus companys de feina l'han alliberat de seguida amb l'ajuda d'un carretó elevador, però la víctima ja havia perdut la consciència i ha mort poc després. L'home era veí de Llagostera. Després de rebre l'avís, fins a l'empresa s'hi han desplaçat dues patrulles dels Mossos d'Esquadra, diverses dotacions de la Policia Local, el Sistema d'Emergències Mèdiques i tres dotacions dels Bombers de la Generalitat. D'acord amb allò que marca el procediment en casos d'accidents laborals mortals, els Mossos d'Esquadra han posat els fets en coneixement del jutjat d'instrucció en funcions de guàrdia de Girona. També s'ha informat el Departament de Treball, Afers Socials i Famílies.

Summary: Mor un treballador d'una empresa de reciclatge de Llagostera a qui li ha caigut una tona de paper al damunt


L'Acadèmia Espanyola de les Arts i les Ciències Cinematogràfiques dedicarà un cicle al director i guionista Cesc Gay aquest mes d'abril. En total exhibirà cinc pel·lícules d'aquest cineasta que va triomfar a la gala dels Premis Goya amb Truman, que va aconseguir els sis guardons a què aspirava. La retrospectiva començarà aquest divendres amb la projecció de 'Krámpack', amb Fernando Ramallo i Jordi Vilches. La seguirà 'En la ciudad', el dimecres 6 d'abril, interpretada per Mónica López i Eduard Fernández; 'Ficció', el 7 d'abril, també amb Eduard Fernández i Javier Cámara; 'V.O.S', el 8 d'abril, protagonitzada per Àgata Roca i Vicenta N’Dongo; i 'Una pistola en cada mano', el dimarts 12 d'abril, que compta amb actors com Ricardo Darin, Luis Tosar i Javier Cámara. Totes les projeccions començaran a les set de la tarda a la seu de l'acadèmia del cinema espanyol, ubicada al número 3 del carrer Zurbano de Madrid, i les entrades es poden recollir a la mateixa institució. La retrospectiva acabarà el mes de maig amb un col·loqui que comptarà amb la presència de Cesc Gay.

Summary: L'acadèmia del cinema espanyol dedica una retrospectiva a Cesc Gay


El Consell de Col·legis Farmacèutics de Catalunya ha denunciat aquest dijous que la Generalitat acumula un deute amb les farmàcies de 207,3 milions d'euros. Els farmacèutics alerten que no han rebut els 120,1 milions d'euros de la factura dels medicaments dispensats al març i que haurien d'haver cobrat aquest dijous. També estan a l'espera també de rebre els 87,3 milions d'euros que corresponen al 76% de la factura del febrer i que haurien d'haver cobrat a principis de l'abril passat. El Consell de Col·legis Farmacèutics recorda que ara fa just una setmana des del Ministeri d'Hisenda es va anunciar que les comunitats autònomes adherides al Fons de Liquiditat Autonòmica (FLA) podrien cobrar aquest mes de maig l'import corresponent al primer trimestre de l'any i que un dia després, el vicepresident i conseller d'Economia, Oriol Junqueras, va dir que s'estava treballant per presentar els pressupostos del Govern a finals del mes de maig. En aquest sentit, els professionals del sector han denunciat que actualment s'estan pagant els medicaments gairebé tres mesos després d'haver-los dispensat i demanen a l'administració que el FLA serveixi per "posar a zero" el deute amb les farmàcies catalanes i acabar amb els retards que pateixen des del 2011. També reclamen que els pressupostos s'ajustin a la despesa real en medicaments i que el finançament sigui el "suficient" per fer front a aquesta despesa.

Summary: Les farmàcies alerten que la Generalitat els deu més de 200 milions d'euros


Mestres i professors catalans s'han unit com a plataforma per defensar el model d'escola catalana, demanar l'alliberament de les institucions catalanes, del Govern i dels presos polítics. Amb el nom de Docents per la República, el col·lectiu ha elaborat un manifest on fa una crida a secundar la vaga general convocada per aquest dimecres com a mostra de protesta pel ''totalitarisme'' de l'estat espanyol que qualifiquen de ''repressor'' perquè ha actuat amb ''abús descarat'' i fent una aplicació ''completament il·legal'' de la Constitució Espanyola. El col·lectiu considera també que l'Estat els ha ''trepitjat'' com a col·lectiu professional, i ha ''difamat, calumniat i mentit'' sobre la seva tasca.  Coincidint amb el dia que alguns docents han estat citats a declarar per parlar de l'1-O a classe, Docents per la República, considera que s'ha ''difamat, calumniat i mentit deliberadament'' sobre la seva feina a les aules, denunciant uns ''falsos'' adoctrinaments, manca d'ètica i valors i per tant, se'ls ha acusat de manca de professionalitat ''gratuïtament''.  En aquest sentit, la plataforma recorda que el dia a dia a les escoles i instituts està lluny d'aquesta situació, ja que es treballa per transmetre als infants i joves els valors de la democràcia, la pau i la concòrdia. Per aquest motiu, consideren que no es pot acceptar ''el menyspreu'' del govern espanyol actual ni tampoc la complicitat dels partits polítics que donen suport al que qualifiquen ''d'onada de repressió desfrenada''.  La plataforma neix amb suport de mestres de tot tipus d'escoles, professors d'instituts, docents universitaris d'arreu del territori coordinats per organitzar el col·lectiu en futures mobilitzacions.

Summary: La nova plataforma Docents per la República dona suport  a la vaga general del 8-N


El candidat d’En Comú Podem a les eleccions europees, Ernest Urtasun, s’ha mostrat perplex per la investigació del TSJC contra el president Quim Torra per un presumpte delicte de desobediència. “Trobo bastant increïble que algú estigui imputat per una qüestió de llaços o de símbols”, ha afirmat Urtasun aquest dimecres a la tarda en una visita a l’Hospitalet de Llobregat. En aquest sentit, ha demanat “des judicialitzar” el conflicte català i ha desitjat que la causa acabi arxivada. D’altra banda, respecte la querella que la coalició Junts ha presentat contra dos vocals de la Junta Electoral Central per prevaricació, Urtasun ha assegurat que l’ens “pren decisions fora de la seva situació legal” i ha recordat que els drets polítics dels candidats només són competència dels tribunals.

Summary: Urtasun veu “increïble” que Torra sigui investigat per retirar els llaços i demana “des judicialitzar” el conflicte català


El president de la Generalitat, Quim Torra, ha demanat al Parlament comparèixer aquest dimecres al ple per informar sobre els darrers esdeveniments de l'actualitat política i judicial. La petició de Torra ha arribat després que aquest divendres s'hagin fet públiques les peticions de pena pel judici de l'1-O tant de l'Advocacia de l'Estat com de la Fiscalia. El president del Parlament, Roger Torrent, ha convocat la Mesa i la Junta de Portaveus aquest dimecres al matí per tramitar i donar curs a la petició de Torra.

Summary: Torra demana comparèixer aquest dimecres al Parlament per informar de l'actualitat política i judicial


El creador farà dues sessions en viu de la performance a Tòquio ACN Barcelona.-L'artista Marcel·lí Antúnez va recollir aquest dimecres a Tòquio el premi d'Art de la 19a edició del Japan Media Arts Festival pel seu projecte 'Ultraorbism'. El guardó està organitzat per l'Agency for Cultural Affairs del Govern del Japó. L'obra d'Antúnez ha comptat amb el suport del Departament de Cultura i s'ha dut a terme en el marc del projecte europeu SPECIFI, en què diferents socis han explorat com la tecnologia i la fibra òptica poden innovar en la creació i el turisme cultural. Es dóna la circumstància que Antúnez no es va presentar al premi, sinó que un jurat internacional va proposar el seu projecte dins de la categoria d'Art. 'Ultraorbism' és una acció interactiva distribuïda entre dos espais connectats amb xarxa a dues ciutats, Barcelona i Falmouth (Regne Unit). En els dos casos es tracta d'un espai diàfan que té com a teló de fons una gran pantalla principal situada al centre i una altra subsidiària. La pantalla principal funciona com a lloc central del relat en què es mostren les conseqüències dels diferents processos interactius realitzats pels actuants d'ambdues seus; a la pantalla secundària es mostren els detalls d'aquestes interaccions, que permeten explicar al públic com es produeix la interactivitat.  L'obra és una interpretació lineal del primer dels dos llibres Històries Verídiques de Llucià de Samòsata, un escriptor sirià viscut al segle I d.C. Es tracta d'un viatge impossible en què tot és inventat, amb referències a la mitologia i la literatura de l'època.   Aquest dijous, l'artista farà dues sessions en viu de la performance, amb la presència en directe del músic italià Andrea Valle i d'una actriu japonesa. L'acte tindrà lloc a l'Institut Cervantes de Tòquio i compta amb més de cent persones inscrites a cada sessió.

Summary: Marcel·lí Antúnez recull el premi d'Art del Japan Media Arts Festival per la seva obra 'Ultraorbism'


Un incendi que ha tingut lloc aquesta tarda a Vielha e Mijaran ha afectat completament la teulada d’un edifici de tres plantes i quatre apartaments. Els Pompièrs d’Aran han rebut l’avís a les 18.37 h i s’han desplaçat fins al número 20 de la carretera de Baricauba de Gausac. Quan han arribat el foc estava completament desenvolupat i localitzat a la teulada. Hi han anat deu dotacions que, des del primer moment, han treballat perquè les flames no s’escampessin als immobles veïns. Els Bombers de la Generalitat han activat un comandament per coordinar i donar suport en les tasques d’extinció. Segons les darreres informacions, el foc ha calcinat del tot la teulada de l’edifici, ha afectat quatre apartaments i ha arribat a la teulada d’un bloc del costat, que ha quedat parcialment cremada. En el moment que s’ha produït l’incendi, els apartaments eren buits i ningú ha resultat ferit. Tolt i això, durant les tasques d’extinció un bomber ha patit cremades lleus a les mans.   L’incendi està controlat des de les 22.27 h i cinc dotacions seguien remullant l’immoble poc abans de les dotze de la nit.

Summary: Un incendi en un edifici de 3 plantes a Vielha e Mijaran crema tota la teulada i afecta 4 apartaments


La Federació de Cooperatives Agràries de Catalunya (FCAC) preveu una bona collita d'ametlla, amb un increment del 26% en relació amb la campanya anterior. La previsió és d'unes 4.579 tones en gra front les 3.635 de la collita 2016/17, i se situa un 30% per sobre de la mitjana dels darrers 6 anys. Per comarques, a Lleida l'increment s'elevaria fins al 29%, arribant a les 2.392 tones en gran front de les 1.855 tones de la campanya anterior. A Tarragona, es preveu un increment de la collita del 23% fins a les 2.187 tones en gra, per damunt de les 1.780 tones de l'any passat. Pel que fa a la superfície productiva, la regressió del secà per abandonament s'està compensant amb al irrupció de noves plantacions en regadiu, principalment a Lleida, provocada per les bones perspectives de mercat davant la creixent demanda del consum a nivell mundial. Roger Palau, responsable de fruita seca de la FCAC, argumenta que ''a Catalunya, la primavera ha estat més benigna a nivell de precipitacions que a la resta de l'Estat. Les pluges abundants en el mes de març, unides al fet que no s'hagin produït gelades significatives i a les temperatures adequades de l'hivern i la primavera, expliquen les bones previsions''. En concret, la superfície productiva d'ametlla se situa en 36.610 hectàrees, un 1,4% més que l'any anterior quan era de 36.106. Del total, 16.724 hectàrees corresponent a les comarques de Lleida (increment del 2,2%) i 19.886 hectàrees a les de Tarragona (increment del 0,8%). En el conjunt de Catalunya, la superfície de regadiu en ametller ja ocupa unes 5.500 hectàrees. Malgrat to, les noves plantacions de regadiu no són la causa principal de l'augment de producció aquesta campanya. Cal tenir en compte que la nova superfície – que tindrà uns rendiments sensiblement superiors – encara té poc pes en el conjunt perquè està en fase d'entrada en producció. Pel que fa al conreu de la garrofa, s'estima una caiguda dràstica de la producció. Es preveu una collita d'11.000 tones front les 17.500 tones de la campanya anterior (un 37% menys). Els motius de la davallada es deriven d'un estiu molt sec i calorós que va provocar una floració tardana, a més de les condicions favorables a l'aparició de fongs durant l'hivern.

Summary: Augmenta un 26% la collita d'ametlla i la previsió se situa per sobre la mitjana dels darrers 6 anys